钦定古今图书集成/方舆汇编/职方典/第1340卷 > 《金城山记》王汉
## 钦定古今图书集成/方舆汇编/职方典/第1340卷 > 《金城山记》王汉

“金城山，境之最奇者也。”距州治越二百步，东临恶溪，
西瞰大湖，闾阎占其南，垣墉固其北。从昔榛莽翳奥，
为蛇虺之囿，麋鹿之居。径路未辟，人不得游。山之形
势万态，询州之耆老，咸曰“目所未睹。”壬子仲冬，余始
至郡，阅其近逼库廪，畏盗之伏其间，始令剪辟，非意
其为胜也。初得一径，从石门东上，几半得地如砥，方
广三十步，左右巨树，惟荔枝为多，始立亭曰“荔枝。”亭
上五十步至顶，见一石峨然，出丛薄间，因以峰名之
曰“独秀。”北行十步，出大石中，地形孤耸，顾望旷绝。西
南与凤山对，遂立亭曰“凤皇。”由凤亭东行七十步，得
一址。前数石尤佳，宜日之初，立亭曰“初阳。”其石之最
高者，号曰初阳。顶。由凤亭西，广一百步，地如堂。南有
石子如望，名之曰“望贤。”由望贤石西连大冈，逾十步
有石复巨，睹者必先，傍无所倚，号曰题石冈。其下有
石，宜日之昃，立亭曰“西晖。”亭南岩壁峭崄，亦以“西晖”
名之。岩东南五步，丛石怪诡，隐篁篠间，披剪未竟，势
若腾踊，题曰“隐石。”石侧有洞曰仙游，有台曰凤台，谓
仙所宜游，凤所宜集也。凡命名皆刻于石，俾来者得
以观焉。噫！潮为郡，隋唐而还，贤守相继。兹山之不兴，
得非有待乎？韩文公尝即东山为亭，以便游览，人呼
曰“侍郎亭。”渡恶溪，陟峻岭，土无嘉葩美木，亭已久坏，
惟一树独存。夏炙赫曦，旁无以芘矧。兹山居城隅，迩
郡署，土石间错，坡径纡直，陟降忘疲，游者知其境胜比韩之《东山》相远也。余既为诗以纪，有未尽，复书以
记之。